
ПРОЈЕКТНИ ЗАДАТАК


ИЗРАДА АКЦИОНОГ ПЛАНА ЗА ПЕРИОД ОД 2026. ДО 2029. ГОДИНЕ ЗА ОСТВАРИВАЊЕ СТРАТЕГИЈЕ УПРАВЉАЊА МИНЕРАЛНИМ И ДРУГИМ
ГЕОЛОШКИМ РЕСУРСИМА РЕПУБЛИКЕ СРБИЈЕ ДО 2040. ГОДИНЕ, СА ПРОЈЕКЦИЈАМА ДО 2050. ГОДИНЕ СА ИЗВЕШТАЈЕМ О СТРАТЕШКОЈ ПРОЦЕНИ УТИЦАЈА АКЦИОНОГ ПЛАНА ЗА ПЕРИОД ОД 2026. ДО 2029. ГОДИНЕ ЗА ОСТВАРИВАЊЕ СТРАТЕГИЈЕ УПРАВЉАЊА МИНЕРАЛНИМ И ДРУГИМ ГЕОЛОШКИМ РЕСУРСИМА РЕПУБЛИКЕ СРБИЈЕ ДО 2040. ГОДИНЕ, СА ПРОЈЕКЦИЈАМА ДО 2050. ГОДИНЕ НА ЖИВОТНУ СРЕДИНУ

1.0. УВОДНЕ НАПОМЕНЕ 

1.1. Правни основ за израду Акционог плана за остваривање Стратегије          

Законом о рударству и геолошким истраживањима, чл. 11. -13. („Службени гласник РС“ број 101/15, 95/18-други закон и 40/21) дефинисано је да се минерална политика и план развоја геолошких истраживања и рударства спроводи реализацијом Стратегије управљања минералним и другим геолошким ресурсима Републике Србије. Акциони план за остваривање Стратегије представља документ којим се обезбеђује ефективно и ефикасно спровођење стратешких циљева утврђених Стратегијом управљања минералним и другим геолошким ресурсима Републике Србије до 2040. године, са пројекцијом до 2050. године (у даљем тексту: Стратегија).

Министарство рударства и енергетике је, у складу са наведеним одредбама, надлежно за припрему, имплементацију и праћење минералне политике и плана развоја геолошких истраживања Републике Србије и задужено је за припремање, имплементацију и праћење минералне политике и плана развоја геолошких истраживања Републике Србије, а у складу са Стратегијом, коју доноси Народна скупштина на предлог Владе. 

У том циљу Министарство је израдило Нацрт стратегије, који је Влада Републике Србије усвојила 30.12.2025. године и утврдила Предлог стратегије, који је потом упућен Народној скупштини Републике Србије на разматрање и усвајање. Народна скупштина Републике Србије усвојила је Стратегију дана 23.04.2026. године. Сходно наведеном, покреће се процедура за израду Акционог плана за период од 2026. до 2029. године за остваривање Стратегије управљања минералним и другим геолошким ресурсима Републике Србије до 2040. године, са пројекцијама до 2050. године (у даљем тексту: Акциони план) са Извештајем о стратешкој процени утицаја Акционог плана за период од 2026. до 2029. године за остваривање Стратегије управљања минералним и другим геолошким ресурсима Републике Србије до 2040. године, са пројекцијама до 2050. године на животну средину (у даљем тексту: Извештај о стратешкој процени утицаја Акционог плана на животну средину).

1.2. Разлози због којих је потрбно урадити акциони план 

Акциони план представља кључни имплементациони документ којим се дефинишу конкретне активности, надлежни органи, рокови и извори финансирања за спровођење циљева и приоритета утврђених Стратегијом као и индикатори за праћење напретка у остваривању Стратегије. Његовим доношењем обезбеђује се континуитет у спровођењу Стратегије, као и ефикасно и транспарентно праћење резултата њене примене.
С обзиром да је неопходно обезбедити да имплементација Стратегије започне одмах по њеном усвајању, потребно је без одлагања покренути поступак јавне набавке за израду Акционог плана. Правовремена израда Акционог плана омогућиће:
· оперативно планирање приоритета и средстава за спровођење мера дефинисаних Стратегијом;
· ефикасну координацију свих надлежних институција;
· усклађивање са буџетским и програмским активностима државних органа и организација.
Из наведених разлога, покретање поступка јавне набавке за израду Акционог плана нужан и оправдан корак, којим ће се обезбедити спровођење стратешких циљева утврђених Стратегијом у периоду након њеног усвајања.

2.0. ЦИЉ ИЗРАДЕ АКЦИОНОГ ПЛАНА 

Циљ јавне набавке је обезбеђивање стручне израде Акционог плана, као оперативног документа којим се обезбеђује ефективно и ефикасно спровођење стратешких циљева утврђених Стратегијом.
Израдом Акционог плана обезбеђује се:
· прецизно дефинисање приоритетних активности и рокова њихове реализације за спровођење појединачних мера;
· одређивање надлежних институција и носилаца активности;
· утврђивање потребних финансијских, техничких и кадровских ресурса;
· механизам за годишење праћење и извештавање о спровођењу Стратегије;
· усклађивање активности из области рударства и геологије са другим националним и секторским стратегијама и међународним обавезама Републике Србије.

Израдом Акционог плана омогућиће се континуитет у спровођењу минералне политике и рационално управљање минералним и другим геолошким ресурсима, у складу са принципима одрживог развоја и заштите животне средине и економске ефикасности дефинисаних Стратегијом.

3.0. ЗАДАЦИ И ОБИМ РАДОВА
	
Задаци и активности које је Понуђач у обавези да уради:
Понуђач је обавезан да: уважавајући Стратегију, као и циљеве, мере и показатеље учинка дефинисане у њој, изради Нацрт Акционог плана, који ће представљати инструмент за њену имплементацију а све у складу са Законом о планском систему Републике Србије и Уредбом о методологији израде докумената јавних политика „Службени гласник РСˮ бр. 8/2019–79, 20/2025-8 (др. уредба), 20/2025–18 (др. уредба); изради Извештај о стратешкој процени утицаја Акционог плана на животну средину, а у складу са Законом о стратешкој процени утицаја на животну средину („Службени гласник РС” бр. 94/24).

3.1. Припрема Акционог плана 

Понуђач је у обавези да:
1) изврши разраду свих стратешких циљева и мера из Стратегије на оперативни ниво:
· детаљна анализа усвојене Стратегије, општег и посебних циљева, мера и показатеља учинка;
· дефинисање активности за спровођење мера утврђених Стратегијом, које ће бити спровођење у периоду важења Акционог плана.
2) дефинише приоритете, фазе реализације и редослед спровођења;
3) утврди носиоце и и партнере у спровођењу активности
· утврђивање институција и организација надлежних за реализацију појединачних активности;
· дефинише институције и организације, који су партнери надлежним институцијама и организацијама у реализацији активности.
4) да финансијски оквир и изворе финансирања
· процена потребних финансијских средстава за реализацију појединачних активности;
· идентификација потенцијалних извора финансирања (буџет, фондови ЕУ, донаторска средства, приватне инвестиције и др.).
5) дефинише динамику за спровођење активности
6) постави индикаторе учинка (резултатни и индикатори исхода), почетне вредности (baseline) и циљне вредности;
7) дефинише механизам праћења, извештавања и ажурирања АП, укључујући управљање ризицима.

3.2. Садржај Акционог плана 

1) Увод (сврха, правни основ, вез са Стратегијом и другим документима јавних политика;
2) Процена укупно потребних финансијских средстава за спровођење акционог плана;
3) Информацију о спроведеним консултацијама;
4) Табеларни приказ.
Табеларни приказ Акционог плана обухвата:
1) Циљеве Стратегије:
· општи циљ преузет из Стратегије, са показатељима на нивоу општег циља уз навођење почетне вредности, циљане вредности и извора провере;
· посебне циљеве преузете из Стратегије, са показатељима на нивоу посебних циљева, уз навођење почетних вредности, циљаних вредности и извора провере;
2) Мере преузете из Стратегије са показатељима на нивоу мере уз навођење почетне вредности, циљане вредности и извора провере, врсту мере, орган јавне управе надлежан за спровођење сваке мере, период спровођења мере и процену финансијских средстава потребних за реализацију сваке мере за сваку годину и идентификацију извора финансирања;
3) Активности за остваривање сваке мере уз навођење рока за реализацију, органа јавне управе надлежне за реализацију активности, инистуције/а партнера, процене финансијских средстава за сваку годину у којој је планирана реализација активности и извора финансирања, осим за активности које се спроводе у оквиру редовног рада запослених.

3.3. Припрема нацрта Извештај о стратешкој процени утицаја Акционог плана остваривања Стратегије на животну средину 

На основу одобреног Нацрта Акционог плана од стране Наручиоца, а у складу са Законом о стратешкој процени утицаја на животну средину („Службени гласник РС” бр. 94/24), неопходно је израдити Стратешку процену утицаја Акционог плана на животну средину. 

3.4. Извештај о стратешкој процени утицаја Акционог плана на животну средину треба да садржи:

· Полазне основе стратешке процене:
1) кратак преглед садржаја и циљева Акционог плана и односа са другим плановима и програмима;
2) преглед постојећег стања и квалитета животне средине на подручју на које се извештај односи;
3) карактеристике чинилаца животне средине у областима за које постоји могућност да буду изложене значајном утицају;
4) разматрана питања и проблеме заштите животне средине у Стратегији и приказ разлога за изостављање одређених питања и проблема из поступка процене;
5) приказ припремљених варијантних решења која се односе на заштиту животне средине у Стратегији, укључујући варијантно решење нереализовања Стратегије и најповољније варијантно решење са становишта заштите животне средине;
6) резултате претходних консултација са заинтересованим органима и организацијама битне са становишта циљева и процене могућих утицаја стратешке процене.

· oпште и посебне циљеве стратешке процене и избор индикатора за праћење стања животне средине;
· oпшти и посебни циљеви стратешке процене дефинишу се на основу захтева и циљева у погледу заштите животне средине у другим плановима и програмима, циљева заштите животне средине утврђених на нивоу Републике и међународном нивоу, прикупљених података о стању животне средине и значајних питања, проблема и предлога у погледу заштите животне средине у Акционом плану. На основу дефинисаних циљева врши се избор одговарајућих индикатора који ће се користити у изради стратешке процене.

Процену могућих значајних утицаја сровођења Акционог плана на чиниоце животне средине са описом мера предвиђених за смањење негативних утицаја на животну средину:
1) детаљан опис, вредновање и процену значајних утицаја спровођења плана и програма на чиниоце животне средине;
2) приказ вероватних значајних утицаја разумних варијантних решења која је разматрао орган надлежан за припрему плана и програма имајући у виду циљ, сврху и географски обухват плана и програма;
3) поређење разумних варијантних решења и приказ разлога за избор најповољнијег решења са становишта циља, сврхе, географског обухвата плана и програма и процењених утицаја на животну средину;
4) начин на који су при процени утицаја узети у обзир чиниоци животне средине из члана 14. став 2. овог закона;
5) начин на који су при процени узете у обзир карактеристике утицаја: вероватноћа, интензитет, сложеност/реверзибилност, временска димензија (трајање, учесталост, понављање), просторна димензија (локација, географска област, број изложених становника, прекогранична природа утицаја), као и кумулативна и заједничка природа утицаја;
6) приказ методологије и тешкоћа, техничких немогућности или недостатка одређених знања са којима се орган надлежан за припрему плана и програма сусрео како би спровео процену разумних варијантних решења.

Предлог мера предвиђених за спречавање и/или смањење процењених негативних утицаја на животну срединусмернице за израду стратешких процена на нижим хијерархијским нивоима и процене утицаја пројеката на животну средину.

Програм праћења стања животне средине у току спровођења Акционог плана садржи нарочито: 
1) опис циљева плана;
2) индикаторе за праћење стања животне средине и значајних утицаја спровођења Акционог плана на чиниоце животне средине;
3) временску динамику прикупљања података;
4) права и обавезе надлежних органа;
5) мере ране идентификације и поступање у случају појаве неочекиваних негативних утицаја спровођења плана у циљу отклањања таквих утицаја;
6) друге елементе у зависности од врсте и обима плана и програма.

Овај задатак обухвата следеће:
Израду и достављање усаглашеног и одобреног Извештај о стратешкој процени утицаја Акционог плана на животну средину од стране Наручиоца.

3.5. Учешће у јавним консултацијама и по потреби јавној расправи о нацрту Акционог плана  и  Извештаја о стратешкој процени утицаја Акционог плана на животну средину
 
Након сагласности Наручиоца на текст Нацрта Акционог плана, као и на текст Извештаја о стратешкој процени утицаја Акционог плана на животну средину, биће спроведене процедуре које се односе на јавне консултације и по потреби јавну расправу. За потребе спровођења, односно одржавања јавних консултација и јавне расправе, Понуђач је у обавези да припреми и учествује у предметним процедурама, по захтеву Наручиоца припреми и одржи презентације Нацрта Акционог плана  и  Извештаја о стратешкој процени утицаја Акционог плана, као и да припреми Извештаје о Јавним консултацијама и/или јавним расправама.

3.6. Припрема извештаја о спровођењу јавних консултација и јавне расправе

Понуђач је у обавези да припреми и достави Извештај о спроведеним јавним консултацијама и по потреби јавној расправи, Извештаја о учешћу заинтересованих органа и организација и јавности, а све у складу са законском регулативом која уређује предметне поступке, са образложењем свих прихваћених или не прихавћених коментара, односно мишљења, усаглашених и одобрених од стране Наручиоца. 

3.7. Израда финалне верзије Акционог плана и израда Извештаја о стратешкој процени утицаја Акционог на животну средину

Након достављених примедби и сугестија Понуђач је у обавези да прихваћене примедбе и сугестије унесе у финални Нацрт Акционог плана и Извештаја о стратешкој процени утицаја Акционог на животну средину и достави оба документа на проверу Наручиоцу.

3.8. Достава финалне верзију Акционог плана са Извештајем о стратешкој процени утицаја Акционог на животну средину

Након прихватања финалних верзија докумената од стране Наручиоца, Понуђач је у обавези да достави финалну верзију Акционог плана са Извештајем о стратешкој процени утицаја Акционог на животну средину. 
Сви задаци наведени у Поглављу 3 и њихов садржај обухватају минимум захтеваних активности. Од Понуђача се очекује да наведене активности обликује и унапређује у складу са најбољом законском регулативом из области планског система и стратешких пројеката,  професионалним сазнањима и искуству, у договору са Наручиоцем.

4.0. РЕЗУЛТАТИ ПРОЈЕКТА, РОКОВИ РЕАЛИЗАЦИЈЕ И ДИНАМИКА ПЛАЋАЊА 

У складу са наведеним задацима, Добављач има обавезу да припреми и достави Наручиоцу следеће:

4.1. Радну верзију Нацрта Акционог плана, најкасније у року од 35 дана од дана обостраног потписивања Уговора.

4.2. Радну верзију Нацрта Извештаја о стратешкој процени утицаја Акционог плана на животну средину, у року од 45 дана од дана обостраног потписивања Уговора.

4.3. Кориговану верзију Нацрта Акционог плана, усаглашену са коментарима Наручиоца, у року од 5 дана од дана достављања коментара.

4.4. Кориговану верзију Извештаја о стратешкој процени утицаја, у року од 5 дана од дана достављања коментара од стране Наручиоца.

4.5. Одговоре на коментаре са јавних консултација и, по потреби, јавних расправа за оба документа, у року од 5 дана од дана достављања коментара.

4.6. Извештај о спроведеним јавним консултацијама и, по потреби, јавној расправи, у року од 7 дана од дана сагласности Наручиоца на одговоре.

4.7. Извештај о коментарима заинтересованих органа и организација, у року од 5 дана од дана сагласности Наручиоца на одговоре.

4.8. Кориговане верзије Нацрта Акционог плана и Извештаја о стратешкој процени утицаја, након прихваћених коментара, у року од 5 дана од дана сагласности Наручиоца на одговоре.

4.9. Кориговану верзију Извештаја о стратешкој процени утицаја Акционог плана на животну средину, након прибављеног мишљења министарства надлежног за послове заштите животне средине, уколико их има.

4.10. Финални нацрт Акционог плана и Извештаја о стратешкој процени утицаја на животну средину, усаглашен и одобрен од стране Наручиоца, најкасније у року од 5 дана од дана достављања прибављених мишљења других републичких органа и организација у поступку усвајања на Влади Републике Србије.

Нацрт као и финални нацрт Акционог плана и Извештаја о стратешкој процени утицаја на животну средину морају бити достављени у штампаној и електронској верзији.

Финалну верзија Акционог плана за остваривање Стратегије, мора бити достављенa у штампаној форми у три примерка, потписани и оверени од стране Понуђача, као и у електронској форми на српском језику, лекторисана и певедена на енглески језик.

5.0. НАДЗОР НАД РЕАЛИЗАЦИЈОМ ПРОЈЕКТА

Реализацијом пројекта ће управљати Наручиоц уз подршку Радне групе. Наручиоц ће уз подршку Радне групе координирати и усклађивати израду Акционог плана и израдом Извештаја о стратешкој процени утицаја, са другим релевантним стратешким и планским документима која су у процесу припреме, усвајања или су већ усвојена. У том оквиру, обавеза Понуђача је да, поред сарадње са Наручиоцем, сарађује и са институцијама које МРЕ одреди, а које су препознате као партнери у реализацији Акционог плана. 

Наручиоц ће сагласно динамици рада и потреби организовати састанке Радне групе са Понуђачем и другим учесницима, у циљу обезбеђења континуираног надзора над реализацијом задатака утврђених Пројектним задатком.

Понуђач ће подносити Наручиоцу писане извештаје о реализацији задатака у складу са уговореним обавезама. Понуђач ће на захтев Наручиоца достављати радне верзије нацрта Акционог плана и Извештаја о стратешкој процени утицаја на животну средину, као и све податке и информације.

Руководилац Радне групе Наручиоца ће сагласно динамици рада организовати састанке са Понуђачем и другим учесницима, у циљу обезбеђења континуираног надзора над реализацијом задатака утврђених Пројектним задатком и координације са консултантима ангажованим на другим повезаним пројектима.

Понуђач има обавезу да именује вођу експертског тима, који је одговоран за организацију рада експерата у тиму, сарадњу као и  припрему извештаја Министарству.
Радни језик је српски.

6.0. ОБЕЗБЕЂЕЊЕ ПОДЛОГА ЗА ИЗРАДУ АКЦИОНОГ ПЛАНА

Наручилац ће у најпогоднијој форми доставити Понуђачу податке неопходне за израду Акционог плана којима располаже и пружити подршку Понуђачу у обезбеђењу података и информација којима располажу државне институције, геолошке куће и рударска предузећа. 

Понуђач је у обавези да сам обезбеди све остале неопходне податке и подлоге.

Нацрт Акционог плана треба да буде припремљен у складу са Законом о планском систему Републике Србије („Службени гласник РС“, бр. 30/18-3). и Уредбом о методологији израде докумената јавних политика „Службени гласник РСˮ бр. 8/19–79, 20/25-8 (др. уредба), 20/25-18 (др. уредба).

Нацрт Ивештаја о стратешкој процени утицаја Акционог плана на животну средину треба да буде припремљен у складу са Законом о стратешкој процени утицаја на животну средину („Службени гласник РС” бр. 94/24).

